FI Euroopan unionin virallinen lehti CE 84/340

(2004/C 84 E/0399)

KIRJALLINEN KYSYMYS E-0239/04

esittäjä(t): Olivier Dupuis (NI) komissiolle

(2. helmikuuta 2004)

Aihe: Kristittyjen ja buddhalaisten vaino Laosin demokraattisessa kansantasavallassa

Laosin demokraattisen kansantasavallan viranomaiset antoivat äskettäin määräyksen yhdentoista kristityn laosilaisen pidättämisestä. Ulkoministeriön tiedottajan Yong Chanthalangyn Vientiane Times -lehdelle antamien tietojen mukaan pidätettyjä henkilöitä syytetään ”myrkyllisten aineiden hallussapidosta”. Yong painottaa samassa haastattelussa, että Laos tunnustaa täydellisesti uskonnonvapauden. Samalla hän torjuu niiden eri järjestöjen syytökset, jotka vaativat kunnioittamaan ihmisoikeuksia Laosissa ja joiden mukaan kyseiset henkilöt pidätettiin, koska he osallistuivat joulumessuun. Ihmisoikeuksien puolesta taisteleva Mouvement Lao -liike (MLDH), jonka toimipaikka on Pariisissa, oli raportoinut yhdentoista, suurimmaksi osaksi etnisiin vähemmistöihin Khmu ja Oey kuuluvan kristityn pidättämisestä Attapeun maakunnassa 28. ja 29. joulukuuta. MLDH arvosteli tässä yhteydessä uudelleen lukuisiin kristittyihin ja buddhalaisiin kohdistuvia vainoja ja painotti, että Vientianen viranomaisten lausunnot uskonnon harjoittamisen puolesta on tarkoitettu pääasiallisesti lahjoittajamaille ja -järjestöille. Todellisuudessa hallitus pitää uskonnonvapautta uhkana. Ulkoministeriön tiedottaja on täsmentänyt, että kyseisiä henkilöitä ”ei ole asetettu syytteeseen, vaan että heidät on pidätetty, jotta heitä voidaan kuulustella myrkyllisten aineiden hallussapidosta”. Yong on lisäksi kieltänyt Free Asia -radiokanavan ja muiden ulkomaisten uutistoimistojen antamien tietojen todenperäisyyden, joiden mukaan kymmenen kristittyä olisi pidätetty Savannakhetin eteläisessä maakunnassa, koska he aikoivat järjestää mielenosoituksen Attepeussa tehtyä uskonveljiensä pidätystä vastaan.

Mitä tietoja komissiolla on kristittyjen laosialaisten pidätyksistä Attapeun ja Savannakhetin maakunnissa? Eikö komissio ole sitä mieltä, että Laosin kansalaisten pidättäminen ilman syytteeseen asettamista on vakava rikkomus demokratian periaatteita, oikeusvaltiota ja perusoikeuksia sekä EU:n ja Laosin demokraattisen kansantasavallan välisen yhteistyösopimuksen perusteita vastaan? Onko komissio edelleen sitä mieltä, että yhteistyösopimus on pidettävä voimassa huolimatta niistä järjestelmällisistä ja vakavista rikkomuksista, joihin Vientianen viranomaiset syyllistyvät? Ottiko komissio nämä kysymykset esiin EU—Laos-sekakomitean viimeisessä kokouksessa, joka pidettiin 7. tammikuuta 2004, ja jos otti, minkälaisin tuloksin?

Christopher Patteriin komission puolesta antama vastaus

(27. helmikuuta 2004)

Laosin hallituksen suhtautuminen uskontoon on muuttunut viime vuosina, ja enemmistö Laosin vallankumouksellisen kansanpuolueen politbyroon jäsenistä osallistuu nykyään avoimesti maan suurimpiin buddhalaisiin seremonioihin.

Komissio on kuitenkin tietoinen raporteista, joiden mukaan uskonnollista ilmaisunvapautta rajoitetaan edelleen Laosin joissakin osissa, sekä raporteista, jotka koskevat kristittyjen ryhmien jäsenten vainoa tai pidätyksiä uskonnollisen yhteisön jäsenyyden vuoksi tietyissä maakunnissa. Lisäksi on raportoitu uskonnonharjoittajien ja heidän hengellisten johtajiensa pidätyksestä ja vangitsemisesta ilman syytteitä. Näin tapahtuu siitä huolimatta, että perustuslaissa taataan oikeus ja vapaus harjoittaa tai olla harjoittamatta uskontoa.

Kysymyksessä esiin tuoduista tapauksista komissio on omista lähteistään saanut selville, että Attapeussa joulukuussa 2003 pidätetyt 11 henkilöä vapautettiin muutama viikko sitten. Komissio ei ole kyennyt vahvistamaan kertomuksia väitetyistä pidätyksistä Savannakethissa.

Komissio pitää yllä rakentavaa poliittista vuoropuhelua Laosin hallituksen kanssa ja tukee sen yhteydessä säännöllisesti Laosin yhteiskunnan kaikkein heikoimmassa asemassa olevia ryhmiä EU:n tukemien kehitysohjelmien kautta. Tuen keskeyttämistä siihen saakka, kunnes keskeisiä ihmisoikeuksia kunnioitetaan, tulisi pitää viimeisenä keinona, sillä se vaikuttaisi todennäköisesti kielteisesti niihin väestönosiin, joiden oikeuksia loukataan.

Jos tilanne kuitenkin kärjistyy niin pitkälle, että EU:n yhteistyö Laosin kanssa vaarantuu, komissio on valmis tarkistamaan EY:n ja Laosin nykyisiä yhteistyöpuitteita ja harkitsemaan asianmukaisia toimia yhteistyössä jäsenvaltioiden ja parlamentin kanssa.

Ihmisoikeuskysymykset, niiden joukossa uskonnonvapaus, nostettiin esiin äskettäin pidetyssä EU—Laos-sekakomitean kokouksessa, jossa sovittiin yhteiskunnan rakenteiden kehittämiseen ja hallinnonuudistukseen sekä hallintotapaan ja ihmisoikeuksiin liittyvää yhteistyötä käsittelevän epävirallisen työryhmän perustamisesta. Komissio voi käydä tästä asiasta lisäkeskusteluja Laosin hallituksen kanssa epävirallisessa työryhmässä ja kannustaa Laosia toteuttamaan lisätoimenpiteitä uskonnollisten vähemmistöjen tilanteen parantamiseksi.